**Ministru kabineta noteikumu projekta “Kārtība, kādā izpildāmas nacionālās sankcijas, kas noteiktas starptautiskā terorisma vai masveida ieroču izplatīšanas apkarošanai”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Kārtība, kādā izpildāmas nacionālās sankcijas, kas noteiktas starptautiskā terorisma vai masveida ieroču izplatīšanas apkarošanai” (turpmāk – Noteikumu projekts) izstrādāts, pamatojoties uz likuma “Starptautisko un Latvijas Republikas nacionālo sankciju likums” (turpmāk – Sankciju likums) 11. panta piekto daļu. Sankciju likums pieņemts Saeimā 2016. gada 4. februārī un stājās spēkā 2016. gada 1. martā. Tā 11. panta piektajā daļā ietvertais deleģējums paredz, ka Ministru kabinets (MK) nosaka atsevišķu kārtību, kādā izpildāmas nacionālās sankcijas, kas noteiktas saskaņā ar Sankciju likuma 3. panta 3. punktu, proti, lai cīnītos pret starptautisko terorismu vai masveida iznīcināšanas ieroču izgatavošanu, glabāšanu, pārvietošanu, lietošanu vai izplatīšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvija kā Eiropas Padomes (turpmāk – EP) dalībvalsts ir Eiropas Padomes Ekspertu komitejas naudas atmazgāšanas novēršanas pasākumu un terorisma finansēšanas novērtējumam (jeb *Moneyval*), kas izveidota 1997. gadā, dalībnieks. *Moneyval* ir pastāvīgs EP uzraudzības orgāns, kura uzdevums ir izvērtēt atbilstību pamata starptautiskajiem standartiem, kas noteikti cīņai pret naudas atmazgāšanu un terorisma finansēšanu, kā arī to ieviešanas efektivitāti. Tāpat ekspertu komitejas uzdevums ir sniegt nacionālajām institūcijām rekomendācijas par nepieciešamajiem uzlabojumiem nacionālajās tiesību sistēmās. Ar dinamiska un atkārtota savstarpēja novērtējuma palīdzību *Moneyval* strādā pie tā, lai uzlabotu nacionālo institūciju kapacitāti cīņai ar naudas atmazgāšanu un terorisma finansēšanu. 2014. gada septembra plenārsēdē *Moneyval* komiteja nolēma, ka Latvijai jāturpina veikt pasākumus, lai pilnā apmērā izpildītu tās rekomendācijas, kuras tika sniegtas 2012. gada ziņojumā par Latvijas noziedzīgi iegūtu līdzekļu legalizācijas un terorisma finansēšanas novēršanas sistēmas atbilstību starptautiskajiem standartiem. Kā priekšnoteikums, lai Latvija tiktu atbrīvota no turpmākiem Progresa ziņojumiem līdz nākošajai Moneyval izvērtēšanas kārtai, tika noteikts, ka Latvijai jāpabeidz ieviest Finanšu darījumu darba grupas (*Financial Action Task Force*) (turpmāk – FATF) rekomendācijas un ne vēlāk kā līdz 2016. gada 1. septembrim ir jāpieņem Sankciju likums, citi saistītie likumprojekti, kā arī izrietošie Ministru kabineta noteikumi. Lai ieviestu starptautiskos standartus, kā arī ņemot vērā šā brīža ārpolitisko vidi, Ārlietu ministrija izstrādāja Sankciju likumu, kas stājās spēkā 2016. gada 1. martā. Sankciju likumā 11. panta piektajā daļā ir noteikts, ka MK nosaka atsevišķu kārtību, kādā izpildāmas nacionālās sankcijas, kas noteiktas saskaņā ar Sankciju likuma 3. panta 3. punktu, proti, lai cīnītos pret starptautisko terorismu vai masveida iznīcināšanas ieroču izgatavošanu, glabāšanu, pārvietošanu, lietošanu vai izplatīšanu. Attiecīgi noteikumu projekts ir izstrādāts, lai noteiktu kārtību, kādā ir izpildāmas MK noteiktās nacionālās sankcijas, kas noteiktas, lai cīnītos pret starptautisko terorismu vai masveida iznīcināšanas ieroču izgatavošanu, glabāšanu, pārvietošanu, lietošanu vai izplatīšanu. |
| 3. | Projekta izstrādē iesaistītās institūcijas | Ārlietu ministrija, Noziedzīgi iegūtu līdzekļu legalizācijas novēršanas dienests |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs fizisku un juridisku personu (arī juridisku veidojumu) tiesības un pienākumus, paredzot kārtību, kādā izpildāmas MK noteiktās nacionālās sankcijas, kas noteiktas, lai cīnītos pret starptautisko terorismu vai masveida iznīcināšanas ieroču izgatavošanu, glabāšanu, pārvietošanu, lietošanu vai izplatīšanu.  |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. Projekts būtiski neietekmēs kompetento institūciju administratīvo slogu, jo to kompetences jomā noteikto sankciju izpildei jau šobrīd ir izstrādāti konkrēti mehānismi. |
| 3. | Administratīvo izmaksu monetārs novērtējums | Noteikumu projekts neparedz izmaiņas administratīvajās izmaksās. |
| 4. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Noteikumu projekts atbilst saistībām, ko Latvija ir uzņēmusies kā ES dalībvalsts, ieviešot pasākumus, ko ES Padome, pieņemot lēmumus, ir noteikusi par nepieciešamiem, pamatojoties uz Līguma par Eiropas Savienību 29. pantu un Līguma par Eiropas Savienības darbību 75. un 215. pantu jeb Lisabonas līguma 67. pantu. |
| 2. | Citas starptautiskās saistības | Noteikumu projekts atbilst saistībām, ko Latvija ir uzņēmusies kā ANO dalībvalsts, ieviešot pasākumus, ko ANO Drošības padome ir noteikusi par nepieciešamiem, pieņemot rezolūcijas, pamatojoties uz 1945. gada ANO Statūtu 7. nodaļu.2015. gada septembra plenārsēdē *Moneyval* komiteja nolēma, ka Latvijai jāturpina veikt pasākumus, lai pilnā apmērā izpildītu tās rekomendācijas, kuras tika sniegtas 2012. gada ziņojumā par Latvijas noziedzīgi iegūtu līdzekļu legalizācijas un terorisma finansēšanas novēršanas sistēmas atbilstību starptautiskajiem standartiem. Kā priekšnoteikums, lai Latvija tiktu atbrīvota no turpmākiem Progresa ziņojumiem līdz nākošajai Moneyval izvērtēšanas kārtai, tika noteikts, ka Latvijai ne vēlāk kā līdz 2016. gada 1. septembrim ir jāpieņem Sankciju likums, kā arī ar to saistītie normatīvie akti, kas paredz sankciju izpildes kārtību, lai varētu pilnībā ieviest FATF rekomendācijas. Noteikumu projekts sagatavots, lai izpildītu Sankciju likumā ietverto, nosakot kārtību, kādā ir izpildāmas nacionālās sankcijas un lai ievērotu FATF 2012. gada februārī apstiprinātās rekomendācijas.  |
| 3. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Ārlietu ministrija, Noziedzīgi iegūtu līdzekļu legalizācijas novēršanas dienests  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru.Jaunu institūciju izveide nav nepieciešama. Tāpat nav nepieciešami papildu cilvēkresursi. |
| 3. | Cita informācija | Nav. |

*Anotācijas III, IV, VI sadaļa – projekts šīs jomas neskar.*

Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

14.04.2016. 17:00

867

Zane Pommere,

67015951, zane.pommere@mfa.gov.lv